Pakistan byt vas in gunstige boultoestande | Netwerk24
Deur Altus Momberg 05 Augustus 2020 19:58
Babar Azam vier sy onoorwonne vyftigtal op dag een van die eerste toets tussen Pakistan en Engeland. Foto: AP
Pakistan het 139/2 bereik toe die spel vanweë swak lig gestaak is.
Baber Azam (69*) en Shan Masood (46*) het 96 onoorwonne lopies om die derde paaltjie aangeteken voordat reën spel vir 'n uur ná die middagete kortgeknip het.
Die spelers was vir 30 minute terug op die veld voordat die spel wees swak lig tot 'n einde gekom het.
Dit was uitstekende kolfwerk deur dié twee Pakistanse kolwers in toestande wat die boulers gehelp het.
Waar Engeland se boulaanval amok gemaak het in die laaste twee toetsoorwinnings teen die Wes-Indiese Eilande in dié toestande, was hulle Woensdag baie meer vrygewig en het hulle nie met dieselfde dissipline geboul nie.
• Dit was ook die eerste toets waarin 'n nuwe reël deur die Internasionale Krieketraad (IKR) getoets word. Die skeidsregters op die veld bepaal nie meer wanneer 'n foutbal geboul is nie. Die TV-skeidsregter het nou dié verantwoordelikheid.